ભેંસાણના સરપંચ ભુપતભાઇ ભાયાણી અને ગામના આગેવાન સતિષભાઇ કાછડીયા દ્વારા સમસ્ત ગ્રામજનોને આ કાર્ય માટે પ્રેરીત કરવામાં આવ્યા છે. જેના પગલે ગામમાં વયોવૃધ્ધ વડીલના નિધન પાછળ પરીવારજનો જળમાં પ્રભુનો વાસ એવી શ્રધ્ધાથી તળાવો ઉંડા ઉતારવાના સદકાર્યમાં આર્થિક સહયોગ આપી રહયા છે. ભેંસાણમાં ૮૭ વર્ષના તોરીબેન કાળાભાઇ છેલડીયાનું નિધન થતા તેમના પુત્ર ધીરૂભાઇ છેલડીયાએ કહયું કે ગામમાં નારાયણ ઘાટ બનાવી પાણી સંગ્રહ માટેનું લોક કાર્ય થઇ રહયું છે એટલે મારા માતાની કાયમી સમૃતિ જળવાય રહે તે માટે હું આર્થીક યોગદાન આપીશ. કિશોરભાઇ લીલાધરભાઇ સાવલીયાએ કહયું કે તેમના ૧૦૪ વર્ષના દાદીમાં ઉજીબેન રણછોડભાઇનું નિધન થતા જળ મંદિરના નવસાધ્યને કાર્યમાં સહયોગ પરીવારજનો આપશે. દિપકભાઇ સાવલીયાએ પણ તેમના દાદીમાંના અવસાન પાછળ ઉતરક્રિયા અને પાણીઢોળનો ખર્ચ ટુંકાવી તળાવના કાર્યમાં સહયોગ આપશે તેમ જણાવ્યું હતું. આ ઉપરાંત લેઉવા પટેલ સમાજ ભેંસાણ અને સુરતના ઉદ્યોગપતિઓ પાસેથી ફાળો લઇને જળ અભિયાનને સફળ બનાવવામાં આવશે.